Huumehaittojen vähentäjät palkittiin Vuoden 2013 huumehaittojen vähentäjinä palkittiin valtakunnallisilla terveysneuvontapisteiden koulutuspäivillä sosiaalineuvos Tapani Sarvanti ja sosiaali-isännöitsijä Mika Ukkonen Tampereen Vuokra-asunnot oy;stä. Sarvanti on kunnostautunut huumehaittojen vähentämispolitiikan juurruttamisessa Suomeen. Sen sijaan Ukkonen on ollut asuttamassa Tampereen seudun huumeongelmaisia menestyksekkäästi. Molemmat saivat ansioistaan kunniakirjat

Valtakunnalliset huumeidenkäyttäjien terveysneuvontapisteiden koulutuspäivät pidettiin tänä vuonna Tampereella. Tähtipuhujaksi oli kutsuttu hollantilainen Cedric Charvet.

Cedric Charvet kertoo mielellään luennoillaan kanadalaisten tiedemiesten 90-luvulla tekemistä rottakokeista. Siinä yksinäiselle rotalle annettiin häkissä tavallista vettä ja amfetamiinipitoista vettä. Hetken päästä rotta ei enää huolinut kuin amfetamiinilla terästettyä vettä.

Tilanne muuttui, kun häkkiin laitettiin joukko rottia. Rotilla oli toisistaan niin hyvää seuraa, ettei amfetamiinivesi enää tehnyt kauppaansa. Rotalla on enemmän stressiä yksin kuin rottayhteisössä, mikä selittää käytöstä. Luennoitsija Charvetin sanoin: ihminen on sosiaalinen eläin.

Suurin osa piikityshuoneista Hollannissa

Maailmassa on vajaa sata kovien huumeiden käyttötilaa, niin sanottua piikityshuonetta, joita on perustettu vuodesta 1986 lähtien. Maailman ensimmäinen piikkihuone perustettiin Sveitsiin. Hollannissa niitä on peräti 40. Charvetilla on kymmenen vuoden kokemus työskentelystä piikityshuoneissa Amsterdamissa.

- Ensimmäinen askel kohti piikityshuoneita Hollannissa oli vuosi 1986, jonka jälkeen poliisi ei ole enää käytännössä ollut kiinnostunut yksittäisistä huumeidenkäyttäjistä. Meni kuitenkin 12 vuotta erilaisissa selvityksissä ja valmisteluissa, että ensimmäinen piikityshuone voitiin avata Hollannissa, kertoo Charvet elokuvateatteri Plevnan isossa auditoriassa yleisölle, joka koostuu eri puolilta Suomea tulleista huumeidenkäyttäjien kanssa työtä tekevistä henkilöistä.

Cedric Charvetin mukaan piikityshuoneiden edut ovat ilmeiset niin käyttäjälle itselleen kuin yhteiskunnalle. Ideana on tarjota kovia huumeita pitkään käyttäneille, asunnottomille puhdas, turvallinen ja stressitön tila. Käyttäjät voivat paitsi pistää puhtailla neuloilla itseensä huumeita, käydä suihkussa ja tavata toisia kaltaisiaan. Charvet painottaa sitä, kuinka paljon valvottu pistostila vähentää käyttäjien elämäntapastressiä, mikä puolestaan vähentää huumeiden riskikäyttöä.

- Sitä vastoin piikkihuoneet eivät rohkaise ihmisiä huumeidenkäyttäjiksi eivätkä houkuttele uusia käyttäjiä aineiden pariin. Eurooppalaiset kokemukset osoittavat, että valvottu tila, jossa käytetään huumeita, tekee ympäristöstä siistimmän ja rauhallisemman. Piikityshuoneet ovat erityisiä tiloja aivan erityiselle käyttäjäkunnalle, yleensä vuosia heroiini- tai kokaiinikoukussa oleville ihmisille, julistaa Charvet Tampereella.

Suomella pitkä matka piikkihuoneisiin

Cedric Charvetin mukaan piikityshuoneita on yleensä vain maissa, joissa on tehty huumelakeihin tai kunnallisiin sääntöihin poikkeuksia, jotta sinänsä laittomien aineiden käyttö valvotussa tilassa on mahdollista. Näin on toimittu Sveitsissä, Hollannissa, Saksassa, Espanjassa, Luxemburgissa, Norjassa, Australiassa ja Kanadassa. Seuraavaksi avataan piikityshuoneet Portugalissa ja Ranskassa. Avaamismahdollisuuksia selvitellään myös Romaniassa ja Kanadan Ottawassa.

Suomessa huumeidenkäyttö on toistaiseksi yksiselitteisesti kiellettyä. Näin ollen Suomi ei ole ihan seuraavana jonossa avaamassa piikitystiloja huumeriippuvaisille. Suomessakin on silti poliitikkoja, jotka ovat pohtineet valvottujen käyttötilojen mahdollisuuksia. Yhden tällaisen avauksen teki blogissaan kaksi vuotta sitten kokoomuksen kansanedustaja Jaana Pelkonen.

- Jos poliisi parkkeeraa autonsa tällaisen piikkihuoneen pihalle ja odottaa asiakkaita, jokainen tajuaa, ettei homma silloin toimi, pohtii Charvet.

Yleensä huumeidenkäyttöhuoneet on tarkoitettu heroiini- ja kokaiiniriippuvaisille. Se saikin Charvetin miettiliääksi:

- Teillähän päähuume on amfetamiini, eikö totta? Enpä tiedä, miten se toimii amfetamiinin kanssa, pohtii Charvet.

Toisaalta Hollannissa on avattu alkoholiriippuvaisille ensimmäinen valvottu juomishuone, jossa koetetaan vähentää riskiryyppäämiseen liittyviä haittoja. Toimisiko sellainen Suomessa?

Yle / Marko Niemi